Mint a hímestojást, úgy óvja Mészáros Lőrinc személyiségi jogait az MTI
Az állami hírügynökség visszadobta MSZP közleményét vélhetőleg azért, mert beleírták a felcsúti dollármilliárdos nevét.
Újabb látlelet került elő az ún. "közmédia" működéséről. Történt ugyanis, hogy az MSZP közleményben reagált a kormányfő reggeli rádiós szereplésére. Ennek szövegét szerették volna megjelentetni az MTI OS felületén is, ahol a közleményeket változtatás nélkül teszik közzé. Annyira nem nyúlnak bele, hogy ha elírás van a tartalomban, azon sem módosítanak.  Arról, hogy mi jelenhet itt meg, azt egy rendkívül terjedelmes lista szabályozza. Többek között nem sértheti a "közszolgálati" média "jó hírnevét" vagy nem ütközhet személyiségi jogokba a közlemény tartalma.
Erre hivatkozva tagadhatta meg az állami hírügynökség a szocialisták közleményét, mivel abban szerepelt az a név, hogy Mészáros "nemstróman" Lőrinc.
Nem tudni, pontosan miért akadhatott fenn a szűrőn. Korábban a felcsúti multimilliárdos azt állította magáról, nem stróman, így lényegében a valóságot takarja a név. Különösen érthetetlenné válik a dolog, ha felidézzük a Fővárosi Törvényszék minapi ítéletét, amely szerint lehet használni a "Tiborcz-adó" kifejezést, mivel nem sért személyiségi jogokat.  A letiltott közleményben egyebek mellett azt írja Tóth Bertalan elnök, hogy egyre kínosabb a miniszterelnök szerencsétlenkedése, mert azokat a vakcinákat sem tudta beadatni, amik az országban vannak. "Érthetetlen, hogy ha 78-79 ezer ember beoltására elég vakcina van az országban, akkor miért csak a felét használták fel eddig? Hiszen mindenki tudja, hogy a vakcina a legjobb helyen az emberekben van! Nem a raktárakban és nem a szóbeli ígéretekben! Ezért a tehetetlenkedésért Orbán Viktor a hibás!" - fogalmazott.  Bírálta a kormány gazdaságvédelmi intézkedéseit is.
"Orbán Viktor tehát ne az EU-t kritizálja, mert a saját szerencsétlenkedése, önzése és arroganciája, hatalompolitikai megfontolásai állnak szemben mindazzal, amire az embereknek valójában szüksége van" - zárta közleményét az MSZP elnöke, Tóth Bertalan.
Azt nem közölte a Honvédelmi Minisztérium, hogy indult-e vizsgálat a történtekkel kapcsolatban.
A déli határszakaszon meghalt egy katona csütörtökön – írja a hvg.hu a Honvédelmi Minisztérium tájékoztatása alapján. Hozzátették, hogy nem incidens történt, de személyiségi és kegyeleti okokból többet nem árultak el a portál érdeklődésére. Egy napja a Zsaruellátó nevű csoport írt Facebookon arról, hogy egy katona életét vesztette Ásotthalmon. Közösségi oldalukon megjegyezték, hogy a történtekkel kapcsolatban vizsgálat is indult, de ezt a HM nem erősítette meg a hvg.hu kérdésére.
A kormányhatározat szerint az Igazságügyi Palota méreténél fogva nem alkalmas a Kúria teljes szervezetének elhelyezésére.
A kormány döntése értelmében a Kúria egy másik épületet is kap a Kossuth téri mellé. Csütörtökön jelent meg a Magyar Közlönyben az a határozat, amely az Igazságügyi Palota és Agrárminisztérium épületének felújításáról szól – vette észre a napi.hu.   Eszerint az Igazságügyi Palota (volt Néprajzi Múzeum) és az Agrárminisztérium közös mélygarázst és ebédlőt kap, közös lesz a két épület gépészete is. Az Agrárminisztérium udvarát lefedik és azon szabad lesz az átjárás bárkinek. A Kúria viszont kap egy másik épületet is, hogy mindenkinek jusson hely.  A közös mélygarázs az Agrárminisztérium épülete alá kerül, de abból 23 százaléknyi részt az Igazságügyi Palota (a Kúria) használhat. A két épületben dolgozók közös étkezdét is kapnak. Az Agrárminisztérium középső udvara lefedésével egy új közösségi tér jön létre, mivel az átjárható lesz a Kossuth Lajos tér és a Kozma Ferenc utca között, de a közönség nem zavarhatja a minisztérium működését. Ennek az épületnek az Alkotmány utcával szomszédos szárnyában, a földszinten a Nemzeti Összetartozás Emlékhelye tematikájához kötődő kiállítótér jön létre, amelyet az Országgyűlés Hivatala üzemeltet. A minisztérium épületében a hungarikumok bemutatására és árusítására szolgáló mintapince és üzlethelyiség, valamint nyilvános étterem is lesz.  Mivel az Igazságügyi Palotában nem fér el a Kúria teljes személyzete, ezért a kormány előírta, hogy a közelben még egy állami tulajdonú épületet kell biztosítani az intézménynek. Arra a 444 hívta fel a figyelmet, hogy az Igazságügyi Palota átalakítását már évek óta tervezik, a Néprajzi Múzeumot is átköltöztetik a Városligetbe, nyáron pedig a Politikatörténeti Intézetnek is költöznie kellett. A friss kormányhatározat most elismerte, hogy „az Igazságügyi Palota méreténél fogva nem alkalmas a rekonstrukciót követően beköltöző Kúria teljes szervezetének elhelyezésére”. Egy másik, ugyanebben a közlönyben megjelent kormányrendelet a beruházás megvalósításához szükséges közterület-használat időtartamát a 2021. július 1. és a 2024. június 30. közti időszakra határozza meg.